text: La bataille fu achevée
   Si com la vous ai devisée.
   Dit vous en ai la verité ;
   N'i cuit riens avoir oublié.
   Cléomadès à pluseur gent
   Demandoit moult couvertement
   De la chose que il queroit ;
   Mais nouvele n'en aprendoit
   Nient plus là qu'il ot fait aillours,
   Et s'en enqueroit il tous jours
   Partout. À envis le laissast
   Aussi que riens ne li touchast.
   En demandoit par tous pays ;
   Mais aussi en ert aprentis
   Que il fu au commencement.
   Nepourquant, et il et la gent
   Qui avoec lui orent esté,
   En orent partout demandé.
  